## 10. AKAROD-E TUDNI?

(Pintér Béla: Akarod-e tudni? (Szeret-nem szeret album)

## Az óra menete:

**Cél**: Szívednek célja legyen, hogy keresd, és a Biblián keresztül ismerd meg Istent!

**Fókusz**: Életünk az egyetlen, a teremtő Istennek a kezében van.

**Kulcsszavak**: sztárság, tündöklés, tudatlanság, lélektelen, sablonos, hatalom, örömforrás, ragaszkodás, Jézus - Jahve szabadítás, Krisztus - Messiás - Üdvözítő, ÚR - tulajdonos-felettes, név-jellem, odaszánás, megváltás.

**1. Névtanulós játék**: Körben ülünk székeken. A játékvezető irányít. Ha azt hallod: Jézus Krisztus, akkor balra, eggyel arrébb ülj a szomszédod székére (közben ő is odébb ült)! Ha azt, hogy Szent Szellem, akkor a tőled jobbra haladj egy hellyel. Ha azt mondom, hogy Isten, akkor maradj a helyeden! Ha pedig azt, hogy Messiás, bármelyik üres széket elfoglalhatod.

Isten nevei: Megismertünk a játék során néhányat. Melyek voltak ezek? Ismerd meg jelentésüket! Milyen nevei lehetnek még? Úr, Atya , Ige, Vagyok, Üdvözítő, Alfa-Omega,. De mit szólsz a „Jézuskához”? (könyvajánló: Napról napra végig a Biblián – Isten nevei és címei)

**2. Dalismétlés**: Táncoljunk, mozogjunk, énekeljünk: A szeretet nem fogy el sosem!

**3. Új ismeret**: Isten azt akarja, hogy megismerjük Őt.

Zsolt. 42.2 Mint a szarvas kívánkozik a folyóvizekre, úgy kívánkozik az én lelkem hozzád, oh Isten!

**Zenehallgatás**: Akarod-e tudni? Megfigyelési feladat: Meddig tündökölnek a sztárok? Kiről szól a dal? Ismered-e Jézus Krisztust? Mit tudsz Róla? A dal meghallgatása.

**Beszélgetés**: Hogyan élnek ma az emberek? Nem ismerik Istent, nem ismerik Jézust. Te szeretnéd-e megismerni Őt? De hogyan? A Biblián keresztül. Isten azt akarja, hogy egész életünket Vele éljük. Hogy lehetek az övé? Hogyan is szólt a dal?

Énekeljük el a dal Rap. részét! (2:24-)

Mt. 4.4 Ő pedig felelvén, monda: Meg van írva: Nemcsak kenyérrel él az ember, hanem minden igével, a mely Istennek szájából származik.

Fil. 2.9-11 Ezért fel is magasztalta őt Isten mindenek fölé, és azt a nevet adományozta neki, amely minden névnél nagyobb, hogy Jézus nevére minden térd meghajoljon, mennyeieké, földieké és földalattiaké; és minden nyelv vallja, hogy Jézus Krisztus Úr az Atya Isten dicsőségére.

**4. Az új dal tanulása** Bátran énekeljünk, mozogjunk!

**5. Játék**: Körben állunk és a dal rap-es részéből az első négy sorát játékosan megtanuljuk. A kezdő ember mondja: „Minden szó”, a második: „minden dal”, és így tovább.

Minden szó, minden dal, minden gondolatom,

minden perc, minden órám, és pillanatom.

Minden vágy, minden tárgy, minden mozdulatom,

az Övé, a szívem, neki most odaadom.

Péld. 4.23 Minden féltett dolognál jobban őrizd meg szívedet, mert abból indul ki minden élet.

**Beszélgetés**: Isten végtelen szeretetét és kegyelmét ismerheted meg. Ő mindig a legjobbat akarja neked. Ezért a legjobb mindened Neki adni, Ő vigyáz a szívedre a legjobban, Ő tanít a legjobbra.

**6. Az óra zárása**: Rap-es produkció

Közös fellépés egy képzeletbeli szabadtéri színpadon. Szétszóródva ülnek a gyerekek. A dalunkat énekeljük úgy, hogy az első versszakot ülve közösen éneklik. A refrénnél soronként feláll néhány gyerek, és énekelve felteszik a létfontosságú kérdéseket. A rap-es részt már állva együtt énekelik mozgással kísérve.

**Könyvajánlat**: Richard Bennett: Isten keresése